फिल्म में सुपरस्टार रजनीकांत आ सकते हैं नजर, ऋषभ शेट्टी ने बातों बातों में किया इशारा
Kantara Movie Prequel -  Will Rajinikanth Be Part Of Kantara 2? ऋषभ शेट्टी ने हाल ही में कांतारा के प्रीक्वल का अनाउंसमेंट किया था। इस बीच कहा जा रहा है कि इस ब्लॉकबस्टर फिल्म में ऋषभ शेट्टी के साथ सुपरस्टार रजनीकांत भी नजर आ सकते हैं
ऋषभ शेट्टी ने हाल ही में कांतारा के प्रीक्वल का अनाउंसमेंट किया था। इस बीच कहा जा रहा है कि इस ब्लॉकबस्टर फिल्म में ऋषभ शेट्टी के साथ सुपरस्टार रजनीकांत भी नजर आ सकते हैं। अब इस गुड न्यूज को सुनने के बाद फैंस काफी एक्साइटेड हो गए हैं और फिल्म की रिलीज का बेसब्री से इंतजार कर रहे हैं।
प्रीक्वल में मिलेगा ऑडियंस को बड़ा सरप्राइज
दरअसल ऋषभ शेट्टी हाल ही में बेंगलुरु में एक इवेंट के दौरान कांतारा की सफलता के बारे में बात कर रहे थे। इस दौरान जब उनसे कांतारा 2 को लेकर सवाल किया गया तो उन्होंने कहा हम स्क्रिप्ट पर काम कर रहे हैं। इसके साथ ही ऋषभ ने फैंस से वादा किया कि प्रीक्वल में ऑडियंस को बहुत बड़ा सरप्राइज देखने को मिलने वाला है।
रजनीकांत के सवाल पर ऋषभ शेट्टी ने साधी चुप्पी
ऋषभ ने आगे बात करते हुए कहा कि इस बार फिल्म का जॉनर भी पिछले पार्ट से अलग होगा। इसके बाद ऋषभ शेट्टी से मीडिया ने पूछा कि क्या कांतारा के प्रीक्वल में रजनीकांत नजर आएंगे? ये सवाल सुनते ही कन्नड़ स्टार ने चुप्पी साध ली। अब ऋषभ की इस चुप्पी से उनके फैंस कयास लगा रहे हैं कि इस फिल्म में रजनीकांत नजर आने वाले हैं। इस वजह से ऋषभ ऑडियंस से झूठ नहीं बोलना चाहते हैं।
कांतारा के 100 दिन पूरे होने पर किया था फिल्म के प्रीक्वल का ऐलान
कांतारा के 100 दिन पूरे होने के मौके पर ऋषभ शेट्टी ने प्रीक्वल की अनाउंसमेंट करते हुए कहा था, 'हम बहुत खुश और उन दर्शकों के लिए आभारी हैं, जिन्होंने कांतारा को अपार प्यार और सपोर्ट किया। इस सफर को आगे बढ़ाया, सर्वशक्तिमान देव के आशीर्वाद से फिल्म ने सफलतापूर्वक 100 दिन पूरे कर लिए हैं और मैं इस खास मौके पर 'कांतारा' के प्रीक्वल की घोषणा कर रहा हूं।'
कांतारा 2 की स्क्रिप्ट में चल रहा है काम
ऋषभ शेट्टी ने आगे कहा था, 'आपने जो देखा है वो वास्तव में पार्ट 2 है, पार्ट 1 अगले साल आएगा। जब मैं 'कांतारा' की शूटिंग कर रहा था तो ये ख्याल मेरे दिमाग में आया क्योंकि 'कांतारा' के इतिहास में इसकी गहराई अधिक है, और जहां तक राइटिंग पार्ट की बात करें, तो फिलहाल हम उस पर और ज्यादा काम कर रहे हैं। क्योंकि रिसर्च अब भी जारी है, इसलिए फिल्म की डिटेल के बारे में कुछ भी खुलासा करना बहुत जल्दबाजी होगी।'
2024 में रिलीज होगी कांतारा 2
फिल्म के प्रोड्यूसर विजय किरांगदुर ने भी इस बारे में बात करते हुए कहा था कि जून 2023 से कांतारा के प्रीक्वल की शूटिंग शुरू होगी। ऋषभ शेट्टी इन दिनों कांतारा 2 की स्क्रिप्ट पर काम कर रहे हैं, इसके लिए वो कर्नाटक के तटीय क्षेत्रों में रिसर्च रहे हैं। विजय ने कहा था कि हम फिल्म के 2024 में रिलीज करने के बारे में सोच रहे हैं। इस बीच सोशल मीडिया पर ऋषभ शेट्टी का एक वीडियो सामने आया था, जिसमें वो दैव का आशीर्वाद लेने भूत कोला फेस्टिवल में पहुंचे थे।
थिएटर्स में 30 सितंबर को रिलीज हुई थी कांतारा
ऋषभ शेट्टी स्टारर इस फिल्म को थिएटर्स में 30 सितंबर को रिलीज किया गया था। रिलीज के शुरुआती दिनों में फिल्म की कमाई काफी स्लो थी, लेकिन धीरे-धीरे फिल्म ने जबरदस्त कमाई का रफ्तार पकड़ना शुरू किया। मूल रूप से कन्नड़ भाषा में बनी इस फिल्म की शानदार कमाई को देखते हुए मेकर्स ने इसे 14 अक्टूबर को हिंदी, तमिल और तेलुगु भाषाओं में भी रिलीज किया।